1. ปัจจัยความเสี่ยง

1) ความเสี่ยงจากความผันผวนของสภาวะตลาด และการแข่งขันในธุรกิจหลักทรัพย์

  มูลค่าการซื้อขายของตลาดหลักทรัพย์และส่วนแบ่งการตลาดของบริษัทฯ
  มีผลโดยตรงต่อรายได้ของบริษัทฯ ปัจจัยที่กระทบต่อมูลค่าการซื้อขายของตลาด ได้แก่
  สถานการณ์ทางการเมือง ภาวะเศรษฐกิจ
  และความเชื่อมั่นของนักลงทุนทั้งในประเทศและต่างประเทศ
  ประกอบกับธุรกิจหลักทรัพย์เป็นธุรกิจที่มีการแข่งขันสูง
  ถ้าบริษัทฯไม่สามารถรักษาคุณภาพการให้บริการที่ดีไว้ได้
  อาจทำให้บริษัทฯสูญเสียส่วนแบ่งการตลาดได้ ดังนั้น
  บริษัทฯจึงมีนโยบายในการพัฒนาศักยภาพของเจ้าหน้าที่การตลาด
  ให้สามารถให้คำแนะนำและให้บริการที่ดีแก่ลูกค้าเสมอ พร้อมทั้งยังมีนโยบายในการขยายธุรกิจ
  โดยการพัฒนาธุรกรรมใหม่ เช่น การยืมและให้ยืมหลักทรัพย์ นายหน้าซื้อขายตราสารหนี้
  ตราสารอนุพันธ์นอกตลาด และตัวแทนซื้อขายสัญญาซื้อขายล่วงหน้าด้วย

2) ความเสี่ยงจากความผันผวนของสภาวะตลาด และการแข่งขันในธุรกิจตัวแทนซื้อขายสัญญาซื้อขาย
ล่วงหน้า

  ตลาดอนุพันธ์ (ประเทศไทย) ได้เปิดดำเนินการในวันที่ 28 เมษายน 2549 โดยมี SET50
  Index Futures เป็นสินค้าตัวแรก ทั้งนี้ เพื่อการพัฒนาธุรกิจซื้อขายสัญญาซื้อขายล่วงหน้า
  บริษัทฯได้เพิ่มจุดแข็งในการแข่งขันโดยการใช้ประสบการณ์และคำแนะนำจาก บริษัท เคจีไอ
  ฟิวเจอร์ส จำกัด ซึ่งเป็นผู้นำในตลาดฟิวเจอร์สที่ประเทศไต้หวัน
  ทำให้บริษัทฯสามารถให้บริการที่มีคุณภาพแก่ลูกค้าได้ทันทีที่ตลาดอนุพันธ์เปิดดำเนินการ
  และเนื่องจากการซื้อขายอนุพันธ์มีความเสี่ยงเข้ามาเกี่ยวข้อง
  บริษัทฯจึงได้กำหนดขั้นตอนการบริหารความเสี่ยงที่รัดกุมในการซื้อขายสัญญาซื้อขายล่วงหน้า
  ซึ่งรวมถึงการกำหนดให้ลูกค้ารายย่อยวางเงินประกันให้เพียงพอก่อนส่งคำสั่งซื้อขายสัญญาซื้อขายล่วงหน้าด้วย

3) ความเสี่ยงจากการให้กู้ยืมเพื่อซื้อหลักทรัพย์ การซื้อขายสัญญาซื้อขายล่วงหน้า
และการไม่ชำระเงินค่าซื้อหลักทรัพย์ตามคำสั่งของลูกค้า

  บริษัทฯ มอบหมายให้คณะกรรมการบริหารความเสี่ยงของบริษัทฯ
  ทำหน้าที่ทบทวนและอนุมัตินโยบายการบริหารความเสี่ยงของการให้กู้ยืมเพื่อซื้อหลักทรัพย์
  นโยบายการให้วงเงินการซื้อขายหลักทรัพย์ แนวทางการประเมินและบริหารหลักประกัน
  ระบบเทคโนโลยีสารสนเทศที่ดี
  และภาพรวมของนโยบายและกลยุทธ์ในการบริหารความเสี่ยงของบริษัทฯ ดังนั้น
  บริษัทฯจึงเชื่อว่าจะสามารถลดความเสี่ยงจากการให้กู้ยืมเพื่อซื้อหลักทรัพย์
  ความเสี่ยงจากการซื้อขายสัญญาซื้อขายล่วงหน้า
  และความเสี่ยงจากการไม่ชำระเงินค่าซื้อหลักทรัพย์ตามคำสั่งของลูกค้าได้

  ทั้งนี้ ณ วันที่ 31 ธันวาคม 2549 บริษัทฯมียอดลูกหนี้ซื้อหลักทรัพย์ด้วยเงินสดจำนวน 381
  ล้านบาท และมีเงินให้กู้ยืมเพื่อซื้อหลักทรัพย์จำนวน 917 ล้านบาท

4) ความเสี่ยงจากอัตราดอกเบี้ย

  ณ วันที่ 31 ธันวาคม 2549 บริษัทฯไม่มีเงินกู้ยืมคงค้างจากสถาบันการเงิน อย่างไรก็ตาม
  บริษัทฯมีการลงทุนในตราสารหนี้
  ซึ่งมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

5) ความเสี่ยงจากอัตราแลกเปลี่ยน

  ณ วันที่ 31 ธันวาคม 2549 บริษัทฯมีเงินลงทุนในบริษัทย่อยที่เป็นเงินตราต่างประเทศ
  ซึ่งบันทึกตามวิธีส่วนได้เสียจำนวน 60 ล้านเหรียญสหรัฐฯ (หรือเท่ากับ 2,508 ล้านบาท)
  อย่างไรก็ตาม
  บริษัทฯได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวนประมาณ
  1,720 ล้านบาท ซึ่งบริษัทฯไม่มีสัญญาซื้อขายเงินตราต่างประเทศล่วงหน้า
  เพื่อป้องกันความเสี่ยงจากอัตราแลกเปลี่ยน ณ วันที่ในงบดุล

6) ความเสี่ยงด้านสภาพคล่อง

  บริษัทฯมีสภาพคล่องพอเพียง ณ วันที่ 31 ธันวาคม 2549
  บริษัทฯมีเงินสดและรายการเทียบเท่าเงินสด จำนวน 427 ล้านบาท
  และมีเงินฝากระยะยาวในสถาบันการเงิน จำนวน 118 ล้านบาท
  โดยมีเงินกองทุนสภาพคล่องสุทธิ ร้อยละ 39.20

7) ความเสี่ยงด้านการลงทุนในหลักทรัพย์และผลตอบแทน

  บริษัทฯมอบหมายให้คณะกรรมการบริหารความเสี่ยง
  เป็นผู้กำหนดแนวทางและนโยบายการจัดสรรสินทรัพย์
  นโยบายการอนุมัติวงเงินการลงทุนของบริษัทฯและการควบคุมความเสี่ยง
  เพื่อควบคุมการขาดทุนที่อาจเกิดจากความผันผวนของตลาด ณ วันที่ 31 ธันวาคม 2549 บริษัทฯ
  มีเงินลงทุนสุทธิในตราสารหนี้และตราสารทุนทั้งสิ้น 3,397 ล้านบาท (เงินลงทุนชั่วคราวสุทธิ
  ร้อยละ 76 และเงินลงทุนระยะยาวสุทธิร้อยละ 24)

8) ความเสี่ยงจากการลงทุนในบริษัทย่อยและบริษัทร่วม

  ความเสี่ยงจากการลงทุนในบริษัทย่อยและบริษัทร่วมอาจเกิดขึ้นได้
  ถ้าบริษัทย่อยและบริษัทร่วมมีผลการดำเนินงานขาดทุน ทั้งนี้
  เงินลงทุนดังกล่าวได้ถูกบันทึกตามวิธีส่วนได้เสีย

9) ความเสี่ยงด้านการขยายสำนักบริการด้านหลักทรัพย์

  การเปิดสาขาใหม่อาจมีความเสี่ยงในเรื่องการเพิ่มขึ้นของต้นทุนคงที่และต้นทุนแปรผัน
  อย่างไรก็ตาม บริษัทฯมีขั้นตอนในการพิจารณาทบทวนก่อนการเปิดสาขาใหม่
  โดยจะมีการวิเคราะห์ความเป็นไปได้ของโครงการ ซึ่งรวมถึงศึกษาข้อมูลเกี่ยวกับพื้นที่ ประชากร
  ข้อมูลด้านเศรษฐกิจ จำนวนคู่แข่งในพื้นที่ และมีการจัดทำประมาณการกำไรขาดทุน พร้อมทั้ง
  มีการศึกษาผลกระทบของการเปิดสาขาใหม่ต่อการดำรงเงินกองทุนสภาพคล่องสุทธิของบริษัทฯด้วย
  ทั้งนี้ บริษัทฯ ไม่มีการเปิดสาขาเพิ่มในปี 2549 นี้

10) ความเสี่ยงอันเกิดจากการทำธุรกรรมการจัดจำหน่ายและรับประกันการจำหน่ายหลักทรัพย์และ

ธุรกรรมที่ปรึกษาทางการเงิน

  การประกอบธุรกิจวาณิชธนกิจ ซึ่งรวมถึงการจัดจำหน่ายและรับประกันการจำหน่ายหลักทรัพย์
  บริษัทฯมีความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัทฯ
  ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
  ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
  ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
  บริษัทฯจะทำการพิจารณาศึกษาวิเคราะห์ข้อมูลเบื้องต้นของบริษัทผู้ออกหลักทรัพย์
  และความสนใจของลูกค้าหรือนักลงทุนต่อหลักทรัพย์ดังกล่าวอย่างระมัดระวัง
  สำหรับธุรกิจการเป็นที่ปรึกษาทางการเงินนั้น
  บริษัทฯจะทำการศึกษาข้อมูลเบื้องต้นของลูกค้าอย่างรอบคอบก่อนพิจารณารับงานด้วย

11) ความเสี่ยงเนื่องจากการมีผู้ถือหุ้นรายใหญ่

  ณ วันที่ 30 มีนาคม 2549 (วันปิดสมุดทะเบียนผู้ถือหุ้นล่าสุด) กลุ่มเคจีไอถือหุ้นในบริษัทฯ
  ประมาณร้อยละ 34.98 ของจำนวนหุ้นที่จำหน่ายได้แล้วทั้งหมด
  บริษัทฯอาจมีความเสี่ยงที่ทิศทางการดำเนินงานอาจถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม หากกลุ่มเคจีไอต้องการจะถือหุ้นมากกว่าร้อยละ 50 นั้น
  กลุ่มเคจีไอจะต้องขออนุญาตจากหน่วยงานของรัฐที่เกี่ยวข้องด้วย

12) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (Non-Voting Depository
Receipts: NVDRs)

  เนื่องจากผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทฯลดลง
  และจะทำให้ผู้ถือหุ้นรายใหญ่มีเสียงในการควบคุมบริษัทฯมากขึ้น อย่างไรก็ตาม ณ วันที่ 31
  ธันวาคม 2549 บริษัทฯไม่มีหุ้นที่ถือโดย Thai Trust Fund และมีผู้ลงทุนใน NVDRs
  เพียงจำนวน 107,154,968 หุ้น หรือคิดเป็นร้อยละ 5.38 ของทุนเรียกชำระแล้ว
  (ดูรายละเอียดเพิ่มเติมในส่วนที่ 8 เรื่อง โครงสร้างเงินทุน)

13) ความเสี่ยงเกี่ยวกับตราสารอนุพันธ์

  บริษัทฯได้อนุมัติให้ฝ่ายธุรกิจตราสารอนุพันธ์และฝ่ายค้าตราสารหนี้
  เสนอขายตราสารอนุพันธ์แก่ลูกค้า โดยได้คำนึงถึงความเสี่ยงต่างๆ
  ที่เกี่ยวข้องกับการให้บริการนี้เรียบร้อยแล้ว อย่างไรก็ตาม
  คณะกรรมการบริหารความเสี่ยงจะต้องพิจารณาอนุมัติ “Product Program”
  ก่อนที่ฝ่ายธุรกิจตราสารอนุพันธ์และฝ่ายค้าตราสารหนี้จะเสนอขายตราสารอนุพันธ์ประเภทต่างๆแก่ลูกค้าได้
  ซึ่ง “Product Program” ประกอบด้วยเรื่องที่สำคัญ ดังนี้ (1)
  ลักษณะของตราสารหรือบริการและลูกค้ากลุ่มเป้าหมาย (2) นโยบายการบริหารความเสี่ยง เช่น
  ระดับขาดทุนที่ยอมรับได้ และนโยบายการบริหารความเสี่ยงอื่นๆ
  ตามลักษณะของตราสารและบริการที่จะเสนอต่อลูกค้า และ (3)
  ระเบียบขั้นตอนการปฏิบัติงานภายใน รวมทั้งวิธีการควบคุมภายใน

  ทั้งนี้ ฝ่ายบริหารความเสี่ยงจะทำหน้าที่ควบคุมดูแลความเสี่ยงของบริษัทฯทุกวัน
  เพื่อให้เป็นไปตามนโยบายการบริหารความเสี่ยงที่ได้รับอนุมัติ
  บริษัทฯเชื่อมั่นว่าบริษัทฯได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
  ให้อยู่ในระดับต่ำที่สามารถยอมรับได้